La Cursa Nick-Horta dedica tota la recaptació a la recerca de Vall d’Hebron | InfoICS
← Fujitsu es fixa en la investigació realitzada per l’IdIBGi amb l’objectiu d’invertir en innovació relacionada amb big data
El CAP Lluís Sayé de Barcelona ciutat acull una instal·lació lumínica per promoure un vincle positiu entre la ciutadania i l’entorn →
La Cursa Nick-Horta dedica tota la recaptació a la recerca de Vall d’Hebron
Aquest diumenge 20 de setembre torna la Cursa Nick Horta que enguany arriba a la 6a edició amb una acció solidària, ja que tota la recaptació anirà destinada a la investigació del Vall d’Hebron Institut de Recerca (VHIR).
Darrere de la cursa trobem a l’exatleta Maria José Moscoso, que a principis de 2013 va ser diagnosticada amb un càncer hepàtic i uns mesos després es va sotmetre a un trasplantament de fetge a l’Hospital Universitari Vall d’Hebron. La vida li va canviar, i per aquest motiu assegura que vol destinar tots els beneficis de la cursa a la investigació. “Vaig haver de deixar l’esport professional i va començar una nova etapa en la meva vida, però amb uns objectius fixos: la lluita contra el càncer ajudant a persones que estiguin passant o hagin passat per alguna experiència semblant”. Per això, per 3a edició consecutiva tant ella com el gimnàs Nick, organitzadors, dediquen la recaptació per ajudar a la recerca que es fa al VHIR. Fins ara ho havien fet de manera específica al grup de Trasplantaments Digestius, que en la passada edició va rebre 8.000 euros.
Per donar suport a aquesta iniciativa, els ambaixadors del VHIR, Andrés Iniesta i Judit Mascó han volgut fer vídeos promocionals on conviden a la participació amb aquest objectiu solidari. També ho han fet amb diferents vídeos o fotos altres personatges populars o esportistes com els jugadors de l’Espanyol Caicedo, Javi López i Víctor Sánchez, el pilot de motos Aleix Espargaró, el periodista Arcadi Alibés, el compositor i jurat d’Oh Happy Day de TV3, Pedro Pardo, o atletes com Reyes Estévez.
Aquesta entrada s'ha publicat en Notícia i etiquetada amb Cursa Nick Horta, grup de Trasplantaments Digestius, Hospital Universitari Vall d'Hebron, Vall d'Hebron Institut de Recerca, VHIR. Afegiu a les adreces d'interès l'enllaç permanent.